Ka ntlha ya poifo, Elija o ne a tshabela kwa borwabophirima sekgala sa dikilometara di le 150 go ya kwa Beere-sheba, motse o o gaufi le molelwane wa Juda o o kafa borwa. Fa a le koo, o ne a tlogela motlhokomedi wa gagwe mme a tsena mo nageng a le esi. Pego ya re o ne a tsaya “loeto lwa letsatsi le le lengwe,” ka jalo re ka akanya gore o ne a emelela ka mahube, gongwe a sa tshola mofago. A ngomogile pelo mme a tlhotlhelediwa ke poifo, o ne a tsamaya botlhoko mo nageng e e tletseng matlapa, mo letsatsing le le mogote. Fa letsatsi le le bogale le ntse le phirima ka iketlo go bo go fifala, Elija o ne a felelwa ke maatla. O ne a lapile mme a nna kafa tlase ga setlhare sengwe sa monnamotswe—se e neng e le sone se ka mo nayang moriti mo nageng eo e e lebala.—1 Dikgosi 19:4.